扶桑赋
朱邺 (Tang)
木临大壑。名曰扶桑。厌洪波之万里。在青帝之一方。受浩气以生成。那伦众木。挺仙才之秀丽。能戴朝阳。尘外风吟。天涯雨泣。山晴而瑞气初动。海晚而潮痕乍湿。几千岁月。标下界之无双。迥拔荣枯。倚高空而独立。雾折烟融。孤光在东。长迎旭日。先得春风。吾将原太极之意。考真宰之功。不产奇异。安分混同。物欲萌焉。我则与三才并起。田云化矣。我则与太朴无穷。卓出古今。莫逾贞固。当乾坤之上位。瞰鱼龙之要路。至若玉漏声残。银蟾影度。收人间之暝色。未遍偫山。耸海底之红轮。先经此树。露戢云惊。珠悬燄生。虽淩厥炽。宁夺兹荣。岂若常材。随大匠之雕刻。自如良辅。契吾君之圣明。巢之者不可得其窥。蠹之者不可得其噬。阳乌象择木之状。晴虹作挂弓之势。名大天下。身高水际。掩彩翠于蟠桃。病亏盈于月桂。非海也不足以容其大。非日也不足以升其高。叶茂而云垂霁景。根深而龙撼惊涛。卑沃焦于尺土。微邓林以秋毫。巨影倒空而漠漠。寒声吹夜以颾颾。灵境难寻。人寰罕测。性欺霜雪。心藏正直。故能齐众甫而据沧溟。永佐东君之德。